b'\n_START_ARTICLE_\nHeinz Arnold\n_START_SECTION_\n\xc5\xbdivljenjepis\n_START_PARAGRAPH_\nArnold je v Luftwaffe vstopil 5. septembra 1939, ko se je vpisal v \xc5\xa1olo za voja\xc5\xa1ke pilote v Tutowu. Sprva se je u\xc4\x8dil za letalskega tehnika, s \xc5\xa1olanjem za voja\xc5\xa1kega pilota pa je za\xc4\x8del 27. januarja 1940 v 12. u\xc4\x8dnem polku za voja\xc5\xa1ke pilote. \xc5\xa0olanje je nadaljeval v Parndorfu, pri \xc5\xa1oli za pilote lovskih letal Jagdfliegerschule 5, kamor je pri\xc5\xa1el 11. decembra 1940._NEWLINE_Svojo aktivno letalsko kariero je za\xc4\x8del pri 5. lovski skupini (JG 5) na vzhodni fronti. Do konca leta 1944, ko je bil preme\xc5\xa1\xc4\x8den v JG 7, da bi tam letel z novimi reaktivnimi lovci Messerschmitt Me 262 je zbral \xc5\xbee 42 zra\xc4\x8dnih zmag._NEWLINE_Dodeljen je bil 11./JG 7, s katerim je dosegel sedem zmag, med katerimi so bili tudi \xc5\xa1tirje \xc5\xa1tirimotorni bombniki. 17. aprila 1945 so Heinza Arnolda sestrelila ameri\xc5\xa1ka lovska letala, najverjetneje North American P-51 Mustang. Takrat je Arnold sodeloval v juri\xc5\xa1ni akciji v bli\xc5\xbeini mesta Gro\xc3\x9febersdorf._NEWLINE_Heinz Arnold je skupaj dosegel 49 zra\xc4\x8dnih zmag, med katerimi jih je kar 42 dosegel na vzhodni fronti, kljub temu pa ni znano, da bi bil odlikovan s katerim od presti\xc5\xbenej\xc5\xa1ih odlikovanj.'